Kandidatët republikanë përballen para zgjedhjeve paraprake në Florida
Dy rivalët kryesorë, Gingrich dhe Romney, shkëmbejnë akuza mbi çështjen e imigracionit
Të katër kandidatët që po përpiqen të marrin mbështetjen e Partisë Republikane për kandidatin presidencial në zgjedhjet e nëntorit, zhvilluan debatin e fundit para zgjedhjeve të rendësishme paraprake në shtetin Florida. Newt Gingrich, Mitt Romney, Ron Paul dhe Rick Santorum ju përgjigjën pyetjeve të audiencës në qytetin Jacksonville të Floridës të enjten. Zoti Gingrich dhe zoti Romney shkëmbyen replika rreth qendrimeve të tyre mbi imigracionin e paligjshëm. Zoti Gingrich e quajti ish guvernatorin Romney si një kandidat anti-imigrant, duke e akuzuar atë se kërkonte të nxirrte jashtë vendit të gjithë imigrantët, përfshi të moshuarit. Nga ana e tij, zoti Romney i quajti citimet e kundërshtarit si të pafalshme dhe tha se nga ana e tij ai thjesht kërkon që njerëzit të vijnë në Amerikë në rrugë të ligjshme. Kandidatët po ashtu u pyetën rreth politikave aktuale mbi Amerikën Latine. Thuajse të gjithë kandidatët e akuzuan Presidentin Obama për lënien pas dore të rajonit. Kandidati Rick Santorum e akuzoi presidentin se ka mbajtur anën e udhëheqësve si Hugo Chavez i Venezuelës. Kandidatët Gingrich dhe Romney gëzojnë praktikisht mbështetje të barabartë në anketa para votimeve të së martës. Ai që fiton zgjedhjet paraprake në shtetin e rendësishëm të Floridës do të fitojë shumë delegatë për në kuvendin kombëtar dhe po ashtu do të sigurojë një avantazh të fortë në garën republikane.